Annau ni lamu ga de n'tara ai tawt lai shang kabye sha nga ai chyasam yawng hpe lawan chyawm gawt kau ra saga ai gaw yawng chye nga ai, dai gawt kau lu na n'gun gaw annau ni a myit hkrum gumdin ai n'gun hte chyahtum chyalai n'gun rawng ai Yehowa hpe kamhpa nna teng gasat yang gaw teng annau ni ra ai awmdawm ahkaw ahkang ten kadun hta lu nan lu na re. Myen hte hpa rai bawngban chyai nga na ta? Annau ni yawng KIO/KIA a lam woi ai npu de kara shara mi nga nga ya jang lawan wa nna n'gun jat ai hte lamu ga zing majan hpe baw ra sai. Shakre majan hpe hkyen gasat ra sai.galoi asum n'jaw ai magrau grang ai myit marai hte gasat yang gaw lamu madu aga madu Yehowa gaw na ya ai hte jaw chyalu re annau ni myit masin hpe yu nga ai. Shanglawt gaw lu chyalu re, shanglawt ai myit jasat myit marai n'rawng yang gaw hpa di na, mungdan mung lu chyalu re, mungdan lu na magam myit, madu myit n'rawng yang gaw hpadi na?
Myen gaw shanhte kata de hte mungkan hpe sha kaja hkra htawng dan galaw dan nga ai gaw yawng chye sai hkrai re tim annau ni mung madu hkum hpe masha ni yu yang hkum lawm hkra atsawm hpun magap tawn ra nga ga ai. Shinggyin ahkaw ahkang ntawt lai hkrup hkra grai shen yu dinglit yu nna galaw ra sai, teng man ai majan re majaw lam shagu hta teng man ra sai, tengman ai sakse kasi madun ra sai. Dam lada ai myit jasat myit masa, sari sadang rawng ai kyanglai len, madu myit rawng ai shawa bungli hte hkrat hkawm sa ra sai.masha ni a yu kaji kau na akye kabye kau na lailen masa ni hpe koi yen kau ga.
Mungkan mungdan law law gaw sutsu ai n'hprang rai hkum ai mungdan re majaw myi ju nga ai, dai hpe yu nna myen a ga manaw hpe nkam yau tim yau ya ra ai. Grit nyem dik ai masha ngasat ngasa hpe yu nna maigan mungdan law law gaw mayen ginyu hkumbai she kabya hpaga masa hpe yu nga ai ten annau ni tinang lamu ga na nhprang rai ni hpe ja ja ninghkap dan ra ai zawn dai masing ni hpe majan man langai hku masing jahkrat gasat shatsang sa wa ra ai.bungli galaw masha ni hpe nmai galaw hkra lu sha lam hpe ladat tam nna gasat ra sai.sinat hpai ai sha hpyen nmai shadu sai, ahkang nlu ai tinang lamu ga hta wa galaw sha nga ai hpaga hpung yawng hpe gasat ra sai, dai she grau ai hpyen kaba re.
Myen gaw annau ni hpe kasu kabrawng hpung jahten sharun hpung nga nna grau nna lu madi madun hkra shakut nga na sha re, Manmaw Myitjina lam hpe bai gram na nga ninghpai nna anhte hpe bawm kapaw ai lam mahkrai jahten ai kasu kabrawng hpung re nga tsun nan tsun chyalu re, mali hka madim yawng hte hpakan hpe pat nan pat kau ra sai. Tsaw ra hkungga ai Chyurum ai myu sha ni e Karai jaw ai ninghtoi gaw du nga sai, Madu lamu ga zing madu la ai majan shakre shagrawt majan gaw ya jang hpang wa sai re majaw lawan wan myu sha yawng n'gun gakyin shabawn n'gun dating gasat sa wa saga law.
Yup n'pyaw sha n'mu ai shani shana ni grai lai wa saga ai ya dai ni kaw na gaw yerihkaw bunghku run agrawp mat ai myit shingran Karai hpe kam sham kamhpa nna myu sha ni a jamjau jamhku nni n'hkri,yawn hkyen myi prwi katsu ai sai hka lwi nna arang bang lai wa sai hkrun lam galu majan hpe annau ni ban hta shakre kau lu hkra shakut sa wa ga.
Shanglawt gaw annau ni hpe la nga sai.
Baren Numraw
kac_Latn kac_Latn kac_Latn kac_Latn kac_Latn kac_Latn kac_Latn